Na osnovu člana 24 stav 1 tač. 1 i 4 Statuta Univerziteta Crne Gore, Upravni odbor Univerziteta Crne Gore, na sjednici održanoj 19. februara 2018. godine, donio je

ODLUKU

O POLITICI NOVOG ZAPOŠLJAVANJA

NA UNIVERZITETU CRNE GORE

Član 1

Ovom odlukom obezbjeđuje se racionalizacija zapošljavanja, odnosno uređuje postupak odobravanja novog zapošljavanja na organizacionim i unutrašnjim jedinicama Univerziteta Crne Gore, kao i obim i rokovi preispitivanja optimalnog broja zaposlenih.

Član 2

Odobravanje novog zapošljavanja sprovodi se uz primjenu načela odgovornog fiskalnog upravljanja, racionalnosti, funkcionalnosti i efikasnosti u organizaciji rada i izvršavanju poslova.

U cilju obezbeđenja fiskalne održivosti i očuvanja stabilnosti budzeta Univerziteta Crne Gore, Upravni odbor nalaže organizaciju vršenja poslova u skladu sa njihovom prirodom, načinom obavljanja i njihovom međusobnom funkcionalnom povezanošću, kao i ostvarivanje pune zaposlenosti svih izvršilaca na način adekvatan vrsti, složenosti i obimu poslova, čime se rashodi za zarade svode na održiv nivo.

Član 3

Aktima o unutrašnjoj organiazaciji i sistematizaciji radnih mjesta utvrđuje se maksimalan broj zaposlenih na neodređeno vrijeme, za svaku organizacionu i unutrašnju jedinicu.

Zapošljavanje podrazumijeva prethodnu analizu broja zaposlenih i stvarnih potreba za njegovim povećanjem, a na način da se ne naruši djelotvornost i funkcionisanje organizacionih i unutrašnjih jedinica.

Član 4

U cilju sprovođenja racionalnog poslovanja, na osnovu analiza iz stava 2 člana 3 ove odluke, organi nadležni za dostavljanje obrazloženih predloga za unutrašnju organizaciju i sistematizaciju, dužni su da razmotre i predlože mjere koje naročito podrazumevaju smanjenje broja zaposlenih kroz:

1) ukidanje ili objedinjavanje pojedinih poslova koji nisu neophodni za fukcionisanje jedinice;

2) ukidanje radnih mjesta ili smanjenje broja izvršilaca odlaskom u penziju, ako se time neće onemogućiti ili umanjiti izvršavanje poslova koje organizaciona, odnosno unutrašnja jedinica obavlja;

3) vršenje statusnih promjena u cilju uspostavljanja efikasnije organizacione strukture i smanjenja troškova;

4) planiranje uvođenja informaciono–komunikacionih tehnologija u određene administrativne poslove;

5) obavezno uspostavljanje odnosa između akademskog i stručnog osoblja i administrativno – tehničkog i pomoćnog osoblja, u skladu sa propisanim mjerilima, kao i preispitivanje tih mjerila u cilju usklađivanja sa međunarodnim standardima u određenoj oblasti;

6) objedinjavanje zajedničkih administrativno–tehničkih i logističkih poslova za više organizacionih oblika.

Obaveza iz stava 1 ovog člana odnosi se i na period važenja akata o unutrašnjoj organizacij i sistematizaciji, kao kontinuirano preispitivanje optimalnog broja izvršilaca.

Rok za predlaganje mjera iz člana 4 ove odluke je jedna godina od dana stupanja na snagu ove odluke.

Član 5

Prije davanja saglasnosti za novo zapošljavanje radi popunjavanje slobodnih, odnosno upražnjenih radnih mjesta kod organizacionih i unutrašnjih jedinica, koja su predviđena aktima o unutrašnjoj organizaciji i sistematizaciji radnih mjesta, rektor pribavlja mišljenje Upravnog odbora Univerziteta Crne Gore, osim u slučaju zapošljavanja na određeno vrijeme radi zamjene zbog odsutnosti postojećeg zaposlenog ili zapošljavanja raspoređivanjem zaposlenih unutar Univerziteta Crne Gore ili zapošljavanja na određeno vrijeme na poslovima realizacije projekata po posebnim propisima i međunarodnim ugovorima.

Mišljenje iz stava 1 ovog člana daje se najkasnije u roku od deset radnih dana od dostavljanja zahtjeva, a prema procjeni opravdanosti, uzimajući u obzir obrazloženje potrebe novog zapošljavanja.

Izuzetno, kada se ukaže neophodna potreba za zapošljavanjem novog akademskog i naučnog kadra, sa referencama međunarodnog značaja i publikovanim radovima u časopisima koji se nalaze u međunarodnim citatnim bazama Thomson Reuters: SCI (Science Citation Index), SCIE (Science Citation Index Expanded), SSCI (Social Sciences Citation Index), A&HCI (Arts & Humanities Citation Index), a u funkciji efikasnosti izvođenja nastave, postupak je hitan.

Član 6

Zadužuje se rektor da polugodišnje izvještava Upravni odbor o sprovođenju ove odluke.

Član 7

Ova odluka ne odnosi se na postupke zapošljavanja koji su započeti do dana stupanja na snagu ove odluke, odnosno na zapošljavanja za koja je već dobijena saglasnost rektora, a za koje se raspiše konkurs do 1. maja 2018. godine.

Član 8

Ova odluka stupa na snagu osmog dana od dana objavljivanja u Biltenu Univerziteta Crne Gore.

Broj: 02-68

Podgorica, 19.02.2018. godine

UPRAVNI ODBOR UNIVERZITETA CRNE GORE

PREDJSEDNIK

Prof. dr Duško Bjelica, s.r.